Ալեքս Մերետ

Ալեքս Մերետ (իտալերեն՝ Alex Meret, մարտի 22, 1997(1997-03-22), Ուդինե, Իտալիա), իտալացի պրոֆեսիոնալ ֆուտբոլիստ։ Ներկայումս հանդես է գալիս Նապոլիի և Իտալիայի ազգային հավաքականի կազմում։ Խաղում է դարպասապահի դիրքում։


== Ակումբային կարիերա ==


=== Ուդինեզե ===
Մերետը Ուդինեզեի ակադեմիայի սան է։ 2015-16 մրցաշրջանում իտալացին դարձավ ակումբի երկրորդ հիմնական դարպասապահը՝ Օրեստիս Կարնեզիսից հետո։ Իր պրոֆեսիոնալ դեբյուտը նշեց 2015 թվականի դեկտեմբերի 2-ին՝ Իտալիայի գավաթի Ատալանտայի դեմ խաղում։
2016 թվականի հուլիսին Մերետը 1 տարվա վարձավճարով տեղափոխվեց ՍՊԱԼ։ Իր դեբյուտը նշեց օգոստոոսի 7-ին՝ Իտալիայի գավաթի Մեսինայի դեմ խաղում։ Իր առաջին հանդիպումը անցկացրեց օգոստոսի 27-ին՝ Բենևենտոյի դեմ խաղում։ 2016-17 մրցաշրջանում Մերետը անցկացրեց 32 հանդիպում բոլոր մրցաշարերում՝ բաց թողելով 31 գնդակ և օգնելով ՍՊԱԼ-ին հաղթել Սերիա B-ն։ Իր ելույթների համար իտալացին ճանաչվեց Սերիա B-ի տարվա լավագույն դարպասապահ։ 2017 թվականի օգոստոսի 1-ին Մերետը վարձավճարով վերադարձավ ՍՊԱԼ։ Իր առաջին հանդիպումը Սերիա A-ում անցկացրեց 2018 թվականի հունվարի 28-ին՝ Ինտեր Միլանի դեմ խաղում։ Վնասվածքի պատճառով իտալացին բաց թողեց մրցաշրջանի կեսը՝ անցկացնելով 13 հանդիպում։


=== Նապոլի ===
2018 թվականի հուլիսի 5-ին Մերետը 5 տարվա պայմանագիր կնքեց Նապոլիի հետ։ Ակումբը նրա համար վճարեց 30 միլիոն եվրո։ Այնուամենայնիվ, տրանսֆերից մի քանի օր անց իտալացին կոտրեց ձեռքը՝ բաց թողելով շուրջ 5 ամիս։ Իր դեբյուտը Նապոլիի կազմում Մերետը նշեց դեկտեմբերի 8-ին՝ Ֆրոզինոնեի դեմ խաղում։ Առաջին հանդիպումը եվրոպական առաջնություններում անցկացրեց 2019 թվականի փետրվարի 14-ին՝ Եվրոպայի Լիգայի 1/16 եզրափակչի Ցյուրիխի դեմ խաղում։ Մարտի 3-ին նա հեռացվեց խաղադաշտից Յուվենտուսի դեմ խաղում՝ կարմիր քարտ ստանալով հանդիպման 25-րդ րոպեին։ Իր առաջին մրցաշրջանում Մերետը անցկացրեց 21 հանդիպում՝ բաց թողելով 18 գնդակ։
Իր դեբյուտը Չեմպիոնների Լիգայում Մերետը նշեց 2019 թվականի սեպտեմբերի 17-ին՝ խմբային փուլի Լիվերպուլի դեմ խաղում։


== Միջազգային կարիերա ==
Մերետը ներկայացրել է Իտալիան բոլոր տարիքային երիտասարդական հավաքականներում։ Մ19 հավաքականի կազմում նա մասնակցեց 2016 թվականի Եվրոպայի առաջնությանը՝ անցկացնելով 5 հանդիպում և ընդգրկվելով մրցաշարի խորհրդանշական հավաքականում։ Իտալիան հասավ առաջնության եզրափակիչ, որտեղ 4-0 հաշվով պարտվեց Ֆրանսիային։ 2019 թվականի հունիսին Մերետը մասնակցեց Եվրոպայի Մ21 առաջնությանը՝ անցկացնելով 3 հանդիպում, սակայն Իտալիան դուրս մնաց մրցաշարի խմբային փուլից։
Իտալիայի ազգային հավաքական Մերետը առաջին անգամ հրավիրվեց 2017 թվականի մարտին Անտոնիո Կոնտեի կողմից՝ Ալբանիայի և Նիդերլանդների դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց նոյեմբերի 18-ին՝ փոխարինելով Սալվատորե Սիրիգուին Հայաստանի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2020 թվականի հունվարի 17-ի դրությամբ


=== Միջազգային վիճակագրություն ===
2020 թվականի հունվարի 17-ի դրությամբ


== Նվաճումներ ==


=== Ակումբային ===
ՍՊԱԼ

Սերիա B. 2016–17


=== Միջազգային ===
Իտալիա Մ19

ՈՒԵՖԱ Եվրոպայի Մ19 առաջնություն. երկրորդ տեղ. 2016


=== Անհատական ===
Սերիա B-ի տարվա լավագույն դարպասապահ. 2016–17
ՈՒԵՖԱ Եվրոպայի Մ19 առաջնության խորհրդանշական հավաքական. 2016


== Ծանոթագրություններ ==


== Արտաքին հղումներ ==
Մերետի պաշտոնական Ինստագրամի էջը
Մերետը transfermarkt-ում
Մերետը soccerbase.com-ում
Մերետը WhoScored.com կայքում
Մերետը Նապոլիի պաշտոնական կայքում
Մերետը Սերիա A-ի պաշտոնական կայքում
Մերետը ՈՒԵՖԱ-ի պաշտոնական կայքում